La Llei orgànica d'universitats (LOU) reconeix el dret dels estudiants de rebre «orientació i informació de la universitat sobre les activitats d'aquesta que els afectin», i també el d'«assessorament i assistència per part de professors i tutors en la manera en què es determini» (art. 46).
Aquests drets són a l'Estatut de l'estudiant universitari, aprovat pel Reial decret 1791/2010, de 30 de desembre.
Així mateix, el RD 1393/2007, de 29 d'octubre, d'ordenació dels ensenyaments universitaris oficials disposa l'obligació de les universitats de dissenyar «sistemes tutorials que integrin d'una manera coordinada les accions d'informació, orientació i suport formatiu als estudiants, duts a terme pel professorat i personal especialitzat» (art. 14).
Els objectius són informar i assessorar l'estudiant.
L'acció tutorial abasta teòricament des de la matrícula de l'estudiant fins a la finalització dels seus estudis però, de fet, ha d'iniciar-se prèviament a l'acte formal de la matrícula, a fi i efecte d'informar els estudiants interessats a formalitzar-la.
Per això, l'organització de les activitats vinculades al Saló de l'Ensenyament és la primera de les accions del PAT, en la mesura que reclama la supervisió i la coordinació del cap d'estudis de l'ensenyament de Seguretat.
Més endavant s'organitzen les jornades de portes obertes i, finalment, un cop fet la matrícula, l'estudiant té dret a ser informat de forma regular i continuada d'aspectes relacionats amb els seus estudis com, fonamentalment, els següents:
A banda dels objectius generals de l'apartat anterior, el PAT del grau de Seguretat s'estructura en diverses etapes, en les quals s'incentiven accions específiques.
El primer pas del PAT és la coordinació del desplegament humà i dels continguts a exposar en el Saló de l'Ensenyament.
1.1 El cap d'estudis ha de vetllar per garantir que el grau de Seguretat estigui representat al Saló, ha de coordinar les tasques a desenvolupar en el seu àmbit i ha de posar especial atenció en la correcció i l'actualització dels continguts a exposar.
1.2 Per a divulgar la informació s'editen opuscles de manera coordinada amb la resta de graus de la Universitat de Barcelona i es poden compartir, totalment o parcial, espais i documentació, sense perjudici de les necessitats específiques pel fet d'impartir-se en un centre adscrit (ISPC) i d'oferir als futurs estudiants informació envers les peculiaritats del grau de Seguretat.
1.3 Durant els dies d'exposició al Saló de l'Ensenyament s'incentiva la participació d'estudiants que ja estan cursant assignatures del grau de Seguretat, d'acord amb la filosofia de la "tutoria entre iguals".
La segona etapa és la corresponent a les jornades de portes obertes.
2.1 El centre organitza, de manera coordinada amb la Universitat de Barcelona, jornades de portes obertes (primavera) en benefici dels estudiants de batxillerat i de cicles formatius que tinguin interès a matricular-se en el grau de Seguretat.
2.2 En aquestes jornades s'ofereix informació acadèmica referent a les característiques del grau, amb especial atenció a l'explicació del projecte formatiu, al contingut de les mencions i a les sortides professionals, així com a les acreditacions i habilitacions que el grau ha assolit en aquest àmbit.
2.3 Així mateix s'informa sobre altres serveis que ofereix el centre, de l'aulari i dels recursos per a l'aprenentatge.
2.4 L'aplicació del PAT en aquesta etapa inclou tant sessions conjuntes com atenció personalitzada, en cas que ho demanin les persones interessades.
El tercer pas del PAT és la tutoria prèvia a la matrícula.
Es tracta de sessions informatives adreçades als estudiants que ja han estat admesos un cop superada la nota de tall.
S'han de dur a terme en el context dels terminis de matrícula, ja sigui el mes de juliol o bé el mes de setembre.
L'organització d'aquestes sessions és responsabilitat del cap d'estudis, que pot delegar totalment o parcial aquesta tasca en altres professors del grau.
Les informacions bàsiques que es traslladen als futurs estudiants són:
3.1 Les diverses modalitats de matrícula (temps complet/temps parcial), així com les seves conseqüències.
3.2 S'ofereix assessorament personalitzat als estudiants amb una problemàtica especial (laboral, familiar o de salut).
3.3 La normativa de permanència vigent en cada moment, amb especial èmfasi en la seva aplicació en el 1r curs, però amb indicacions referides també a la resta de cursos.
3.4 Altres peculiaritats del grau que siguin transversals a les diferents assignatures com, per exemple, els protocols bàsics d'avaluació i reavaluació.
3.5 Informació de rellevància especial, com pot ser la derivada de les exigències i/o recomanacions referides als idiomes del grau o al nivell d'idiomes exigit per assolir la titulació corresponent.
En aquest quart moment s'organitzen les sessions informatives vinculades al començament de curs, que es poden estendre a estudiants matriculats per la via ordinària però que, arribat el cas, han de posar una atenció especial en benefici d'alumnes que han matriculat assignatures específiques en el marc dels diversos programes de mobilitat, nacional o internacional.
La cinquena fase del PAT és la més contundent, tant pel que fa a la durada com a les seves conseqüències: es tracta de l' acompanyament de l'estudiant al llarg de la seva permanència en el centre.
5.1 El responsable d'aquesta etapa és el cap d'estudis, que també exerceix com a coordinador del PAT.
Aquesta tasca és delegable en un altre professor del mateix grau.
La delegació de la coordinació del PAT ha de fer-se de manera explícita, a fi i efecte que gaudeixi del reconeixement acadèmic corresponent.
5.2 El cap d'estudis, com a coordinador del PAT, convoca els estudiants del grau en diversos formats de tutories, ja sigui per a traslladar informació rellevant, ja sigui per a incentivar la participació dels estudiants, o bé per a recollir les seves inquietuds, dificultats o queixes.
Aquestes tutories poden ser plenàries (amb tots els estudiants del grau), de curs (per promocions) o fins i tot individualitzades (amb alumnes concrets, ja sigui d'ofici o a instància de part).
5.3 El PAT del grau de Seguretat inclou, com a mínim, tutors específics per als estudiants de 1r i de 4t i, si escau, la possibilitat de generar la figura de tutors específics per a 2n i 3r.
Pels motius que més endavant es comenten, és molt recomanable reforçar les tutories de 4t amb més d'un tutor per promoció/grup.
Qualsevol d'aquestes responsabilitats pot ser assumida pel cap d'estudis, com a responsable últim del PAT, tot i que en aquest cas és molt recomanable la delegació total o parcial d'aquesta tasca.
Aquesta delegació ha de recaure en altres docents del grau, considerant en tots els casos les seves aptituds per a cadascuna de les tasques o els perfils requerits.
5.4 El tutor de 1r curs ha de ser un dels professors que imparteixen classes als alumnes de nou ingrés.
La seva tasca principal és garantir una bona transició des dels ensenyaments d'origen (batxillerat o cicles formatius) als estàndards universitaris.
Així mateix, ha de vetllar pels casos d'adaptació més complicada, des del punt de vista humà o bé acadèmic, i en tot cas n'ha d'informar el cap d'estudis, que adoptarà les mesures pertinents.
5.5 La tutoria dels estudiants de 4t té dos vessants principals i diferenciats.
El primer té a veure amb les sortides professionals.
Per aquest motiu, és recomanable que es delegui en un professor especialment ben connectat amb el mercat laboral.
El segon vessant té a veure amb la prolongació dels estudis universitaris (postgraus i màsters).
Aquesta tasca del PAT ha de recaure en un professor amb un perfil més acadèmic, preferentment doctor.
Tutories transversals per a alumnes amb necessitats especials i esportistes d'elit.
6.1 El grau de Seguretat té un volum aproximat de 300 estudiants.
Així, per raons purament demogràfiques, són menys exigents les necessitats de tutories per a estudiants amb necessitats especials o esportistes d'elit que les pròpies de graus com Economia o Dret.
Tot i així, en la mesura que calgui, el cap d'estudis ha de vetllar per la correcta atenció de les persones interessades i, si escau, ha de designar professors amb l'encàrrec d'atendre monogràficament algun o tots els diferents col·lectius implicats.
6.2 Si la solució de la problemàtica plantejada requereix adoptar mesures que vagin més enllà de la dinàmica ordinària de grup, s'han d'aplicar els protocols i la normativa de la Universitat de Barcelona.
6.3 En la mesura que la situació ho requereixi, el cap d'estudis pot activar els mecanismes de reforç de què disposa la Universitat de Barcelona, inclòs el Servei d'Atenció a l'Estudiant (SAE).
Anualment, el cap d'estudis, en la seva qualitat de coordinador del PAT, generarà un informe d'avaluació de l'activitat desenvolupada en el marc del PAT.
A aquest efecte, demanarà que els tutors que hagin assumit responsabilitats en els diferents apartats de l'etapa 5 del PAT l'informin de les tasques dutes a terme.
Aquests informes, així com l'informe final del cap d'estudis, posaran especial èmfasi en l'anàlisi del volum de demanda de tutories, en els problemes que s'hi hagin detectat, així com en les propostes de millora del grau vinculades a les peticions dels estudiants.